Szám:08000/1359- /2015. ált.

ELBÍR HÍRLEVÉL

Tisztelt Olvasó!

A Győr-Moson-Sopron Megyei Rendőr-főkapitányság 2015. júliusi bűnmegelőzési hírlevelét olvassa.

Hírleveleinkben a hétköznapi életben gyakran előforduló, illetve aktuálisan megtörtént bűncselekményekre, illetve azok megelőzési lehetőségeire hívjuk fel a figyelmet, hogy kevesebben váljanak ezáltal áldozattá!

„... Ha végre itt a nyár…”

Bűnmegelőzési tanácsok

Javában tart sokunk legkedvesebb évszaka a nyár. Kiüresedtek a tantermek, tombol a vakáció, sokan töltik jól megérdemelt szabadságukat ebben az időszakban. Rendőrségünk bűnmegelőzési szolgálata néhány ajánlással, jó tanáccsal igyekszik hozzájárulni ahhoz, hogy a nyaralás valóban a gondtalan kikapcsolódásról szóljon. Kérjük Önöket, hogy személyes- és vagyonbiztonságuk megőrzése érdekében ebben az időszakban se feledkezzenek meg az alapvető óvintézkedésekről. Ne feledjék, hogy a bűnelkövetők soha nem mennek szabadságra.

A szülőknek ajánljuk, hogy mindig kontrollálják gyermekük programjait a szünidő alatt is. Segítsük, támogassuk őket abban, hogy szabadidejüket hasznosan, fejlődésüket szolgáló módon tudják eltölteni. A szülői gondoskodásnak kiemelt jelentősége van ezen időszakban is.

Ne adjunk esélyt a bűnözőknek a strandon és a vízpartokon sem. Ékszereket, értéktárgyakat lehetőleg ne vigyünk magunkkal, készpénzt is csak annyit amennyire feltétlenül szükségünk lesz. Értékeinket semmiképpen ne hagyjuk őrizetlenül, használjuk az értékmegőrzőket. Sokszor bebizonyosodott már, hogy a táskánkra terített törölköző nem megfelelő vagyonvédelmi intézkedés. Nem tekinthető értékmegőrzőnek gépjárművünk sem, ezért mindig figyeljünk arra, hogy abban „csábító” dolgok ne maradjanak.

Elutazáskor ne feledkezzünk meg otthonunk megfelelő védelméről sem. Nyaralásunk időpontját csak az arra „illetékesekkel” közöljük.

Az ún. „trükkös” elkövetők, házalók elsődleges célpontjai az idős, egyedül élő emberek. Megjelenésükre a nyári időszakban fokozottabban lehet számítani, ezért fontos, hogy szépkorú családtagjaink preventív felkészítésére mindenképpen időt szánjunk. Talán a legfontosabb tanácsként említendő, hogy idegent soha ne engedjünk be lakásunkba, házunkba.

Remélhetően nem kerül rá sor, de ha mégis bűncselekmény áldozatává válnánk, a rendőrséget az ingyenesen hívható 107-es, illetve 112-es számon érhetik el.

G y ő r, 2015. július 07.

Tisztelettel:

Kovács Sándor r. alezredes

osztályvezető

Felhőtlen vakációt, kellemes nyarat kívánunk!

Győr-Moson-Sopron Megyei Rendőr-főkapitányság

Bűnügyi Igazgatóság

Bűnmegelőzési Osztály